奉使過石門瀑布
作者：丘丹
朝代：唐

paragraphs: 溪上望懸泉，耿耿雲中見。
披榛上巖巘，絕壁正東面。
千仞瀉聯珠，一潭噴飛霰。
嵯灇滿山響，坐覺炎氛變。
照日類虹蜺，從風似綃練。
靈奇既天造，惜處窮海甸。
吾祖昔登臨，謝公亦遊衍。
王程懼淹泊，下磴空延眷。
千里雷尚聞，巒迴樹葱蒨。
奔波恭賤役，探討媿前彥。
永欲洗塵纓，終當愜茲願。